钦定古今图书集成/明伦汇编/交谊典/第056卷 > 寻鲁城北范居士失道落苍耳中见范置酒摘
## 钦定古今图书集成/明伦汇编/交谊典/第056卷 > 寻鲁城北范居士失道落苍耳中见范置酒摘

《苍耳》作　　　　　　　　　　　　《前人》。

雁度秋色远，日静无云时。客心不自得，浩漫将何之。
忽忆范野人，闲园养幽姿。茫然起逸兴，但恐行来迟。
城壕失往路，马首迷荒陂。不惜翠云裘，遂为苍耳欺。
入门且一笑，把臂君为谁。酒客爱秋蔬，山盘荐霜梨。
他筵不下著，此席忘朝饥。酸枣垂北郭，寒瓜蔓东篱。
还倾四五酌，自咏《猛虎》词。近作十日欢，远为千载期。
风流自簸荡，谑浪偏相宜。酣来上马去，却笑《高阳池》。